สรุปภาวะตลาดต่างประเทศ ประจำวันที่ 9 ก.ค. 2564
สรุปภาวะตลาดต่างประเทศ ประจำวันที่ 9 ก.ค. 2564
12 ก.ค. 2564

ดัชนีดาวโจนส์ตลาดหุ้นนิวยอร์กปิดพุ่งขึ้นกว่า 400 จุดเมื่อวันศุกร์ (9 ก.ค.) แตะระดับสูงสุดเป็นประวัติการณ์เช่นเดียวกับดัชนี S&amp;P500 และ Nasdaq โดยได้แรงหนุนจากการที่หุ้นกลุ่มการเงินและกลุ่มอื่นๆ ที่ปรับตัวตามภาวะเศรษฐกิจนั้นดีดตัวขึ้น หลังจากร่วงลงในช่วงต้นสัปดาห์นี้ท่ามกลางความวิตกเกี่ยวกับการขยายตัวของเศรษฐกิจ ขณะที่ไวรัสโควิด-19 สายพันธุ์เดลตายังคงแพร่ระบาดเพิ่มขึ้น
ดัชนีเฉลี่ยอุตสาหกรรมดาวโจนส์ปิดที่ 34,870.16 จุด เพิ่มขึ้น 448.23 จุด หรือ +1.30%, ดัชนี S&amp;P500 ปิดที่ 4,369.55 จุด เพิ่มขึ้น 48.73 จุด หรือ +1.13% และดัชนี Nasdaq ปิดที่ 14,701.92 จุด เพิ่มขึ้น 142.13 จุด หรือ +0.98%
ตลาดหุ้นยุโรปปิดพุ่งขึ้นเมื่อวันศุกร์ (9 ก.ค.) โดยปรับตัวขึ้นมากที่สุดในรอบ 2 เดือน และลบล้างการติดลบในสัปดาห์นี้ เนื่องจากนักลงทุนได้พากันเข้าช้อนซื้อหุ้นเพื่อเก็งกำไรหลังจากที่ตลาดร่วงลงอย่างหนักก่อนหน้านี้จากความวิตกเกี่ยวกับการฟื้นตัวของเศรษฐกิจโลกท่ามกลางการแพร่ระบาดของโรคโควิด-19
ดัชนี Stoxx Europe 600 ปิดตลาดที่ระดับ 457.67 จุด เพิ่มขึ้น 6.06 จุด หรือ +1.34%
ดัชนี CAC-40 ตลาดหุ้นฝรั่งเศสปิดที่ 6,529.42 จุด เพิ่มขึ้น 132.69 จุด หรือ +2.07%, ดัชนี DAX ตลาดหุ้นเยอรมนีปิดที่ 15,687.93 จุด เพิ่มขึ้น 267.29 จุด หรือ +1.73% และดัชนี FTSE 100 ตลาดหุ้นลอนดอนปิดที่ 7,121.88 จุด เพิ่มขึ้น 91.22 จุด หรือ +1.30%
ตลาดหุ้นลอนดอนปิดบวกเมื่อวันศุกร์ (9 ก.ค.) และปรับตัวขึ้นมากที่สุดในรอบกว่า 2 เดือน โดยได้แรงหนุนจากการปรับตัวขึ้นของหุ้นกลุ่มเหมืองแร่ และกลุ่มธนาคาร
ดัชนี FTSE 100 ตลาดหุ้นลอนดอนปิดที่ 7,121.88 จุด เพิ่มขึ้น 91.22 จุด หรือ +1.30%
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นเมื่อวันศุกร์ (9 ก.ค.) หลังสหรัฐเปิดเผยสต็อกน้ำมันดิบร่วงลงอย่างหนักในสัปดาห์ที่แล้ว 
สัญญาน้ำมันดิบ WTI ส่งมอบเดือนส.ค. เพิ่มขึ้น 1.62 ดอลลาร์ หรือ 2.2% ปิดที่ 74.56 ดอลลาร์/บาร์เรล แต่ลดลง 0.84% ในรอบสัปดาห์นี้
สัญญาน้ำมันดิบเบรนท์ (BRENT) ส่งมอบเดือนก.ย. เพิ่มขึ้น 1.43 ดอลลาร์ หรือ 1.9% ปิดที่ 75.55 ดอลลาร์/บาร์เรล แต่ลดลง 0.8% ในรอบสัปดาห์นี้
สัญญาทองคำตลาดนิวยอร์กปิดบวกเมื่อวันศุกร์ (9 ก.ค.) โดยได้แรงหนุนจากดอลลาร์ที่อ่อนค่าลง และจากแรงซื้อสัญญาทองคำในฐานะสินทรัพย์ปลอดภัยท่ามกลางความไม่แน่นอนเกี่ยวกับภาวะเศรษฐกิจที่ได้รับผลกระทบจากการแพร่ระบาดของไวรัสโควิด-19 สายพันธุ์เดลตา
ทั้งนี้สัญญาทองคำตลาด COMEX (Commodity Exchange) ส่งมอบเดือนส.ค. เพิ่มขึ้น 10.4 ดอลลาร์ หรือ 0.58% ปิดที่ 1,810.6 ดอลลาร์/ออนซ์ และบวก 1.53% ในรอบสัปดาห์นี้ซึ่งเป็นการปรับตัวขึ้นมากที่สุดนับตั้งแต่สัปดาห์ที่สิ้นสุดวันที่ 21 พ.ค. และยังเป็นการปรับตัวขึ้นเป็นสัปดาห์ที่ 3 ติดต่อกัน
สัญญาโลหะเงินส่งมอบเดือนก.ย. เพิ่มขึ้น 24.7 เซนต์ หรือ 0.95% ปิดที่ 26.234 ดอลลาร์/ออนซ์
สัญญาพลาตินัมส่งมอบเดือนต.ค. เพิ่มขึ้น 21.2 ดอลลาร์ หรือ 1.97% ปิดที่ 1,095.7 ดอลลาร์/ออนซ์
สัญญาพัลลาเดียมส่งมอบเดือนก.ย. เพิ่มขึ้น 1.80 ดอลลาร์ หรือ 0.06% ปิดที่ 2,812 ดอลลาร์/ออนซ์
ดอลลาร์สหรัฐอ่อนค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อวันศุกร์ (9 ก.ค.) ขณะที่ยูโรและปอนด์แข็งค่าขึ้น
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.3% แตะที่ 92.1370 เมื่อคืนนี้
ยูโรแข็งค่าเมื่อเทียบกับดอลลาร์สหรัฐ ที่ระดับ 1.1876 ดอลลาร์ จากระดับ 1.1839 ดอลลาร์, เงินปอนด์แข็งค่าขึ้นแตะที่ระดับ 1.3889 ดอลลาร์ จากระดับ 1.3776 ดอลลาร์ และดอลลาร์ออสเตรเลียแข็งค่าขึ้นสู่ระดับ 0.7491 ดอลลาร์สหรัฐ จากระดับ 0.7424  ดอลลาร์สหรัฐ
ดอลลาร์สหรัฐแข็งค่าเมื่อเทียบกับเงินเยน ที่ระดับ 110.71 เยน จากระดับ 109.81 เยน แต่ดอลลาร์อ่อนค่าเมื่อเทียบกับฟรังก์สวิส ที่ระดับ 0.9142 ฟรังก์ จากระดับ 0.9157 ฟรังก์ และอ่อนค่าเมื่อเทียบกับดอลลาร์แคนาดา ที่ระดับ 1.2455 ดอลลาร์แคนาดา จากระดับ 1.2532 ดอลลาร์แคนาดา
 
 